CELEX: 32019D0521(02)
Language: fi
Date: 2019-05-17 00:00:00
Title: Komission päätös, annettu 17 päivänä toukokuuta 2019, bruttokansantuloa käsittelevän komission asiantuntijaryhmän perustamisesta (ETA:n kannalta merkityksellinen teksti.)

21.5.2019   
               
               
                  FI
               
               
                  Euroopan unionin virallinen lehti
               
               
                  C 174/5
               
            
         KOMISSION PÄÄTÖS,
         annettu 17 päivänä toukokuuta 2019,
         bruttokansantuloa käsittelevän komission asiantuntijaryhmän perustamisesta
         (ETA:n kannalta merkityksellinen teksti)
         (2019/C 174/06)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         sekä katsoo seuraavaa:
         
                     (1)
                  
                  
                     Euroopan unionin toiminnasta tehdyn sopimuksen 338 artiklan mukaan Euroopan parlamentti ja neuvosto päättävät unionin toiminnan kannalta tarpeellisten tilastojen tuottamisen edellyttämistä toimenpiteistä.
                  
               
                     (2)
                  
                  
                     Euroopan parlamentin ja neuvoston asetuksen (EU) 2019/516 (1) 4 artiklan mukaan komission on perustettava virallinen asiantuntijaryhmä, joka koostuu kaikkien jäsenvaltioiden edustajista ja jonka puheenjohtajana toimii komission edustaja, neuvomaan komissiota ja esittämään näkemyksiä bruttokansantuloa, jäljempänä ’BKTL’, koskevien laskelmien vertailukelpoisuudesta, luotettavuudesta ja kattavuudesta, tarkastelemaan mahdollisia asetuksen (EU) 2019/516 täytäntöönpanoon liittyviä kysymyksiä ja antamaan vuotuiset lausunnot jäsenvaltioiden omien varojen tarkoituksia varten toimittamien BKTL-tietojen asianmukaisuudesta.
                  
               
                     (3)
                  
                  
                     Sen vuoksi on tarpeen perustaa BKTL-kysymyksiä käsittelevä asiantuntijaryhmä, jäljempänä ’BKTL-asiantuntijaryhmä’, ja määritellä sen tehtävät, kokoonpano ja toiminta.
                  
               
                     (4)
                  
                  
                     BKTL-asiantuntijaryhmän olisi annettava joka vuosi lausunto jäsenvaltioiden vuosittain toimittamien, Euroopan unionin omien varojen järjestelmässä käytettäväksi tarkoitettujen BKTL-tietojen asianmukaisuudesta.
                  
               
                     (5)
                  
                  
                     BKTL-asiantuntijaryhmän olisi koostuttava jäsenvaltioiden kansallisia tilastoviranomaisia edustavista kansantalouden tilinpidon asiantuntijoista.
                  
               
                     (6)
                  
                  
                     Olisi vahvistettava säännöt, joiden mukaisesti BKTL-asiantuntijaryhmän jäsenet saavat julkistaa tietoja.
                  
               
                     (7)
                  
                  
                     Henkilötietojen käsittelyssä olisi noudatettava Euroopan parlamentin ja neuvoston asetusta (EU) 2018/1725 (2),
                  
               ON PÄÄTTÄNYT SEURAAVAA:
         
            1 artikla
            Kohde
            Perustetaan bruttokansantuloa käsittelevä komission asiantuntijaryhmä, jäljempänä ’BKTL-asiantuntijaryhmä’.
         
         
            2 artikla
            Tehtävät
            BKTL-asiantuntijaryhmän tehtävät ovat seuraavat:
            
                        a)
                     
                     
                        neuvoa komissiota ja esittää näkemyksiä BKTL-laskelmien vertailukelpoisuudesta, luotettavuudesta ja kattavuudesta, sanotun kuitenkaan rajoittamatta Euroopan parlamentin ja neuvoston asetuksen (EU) N:o 549/2013 (3) 2 artiklan 3 kohdan soveltamista;
                     
                  
                        b)
                     
                     
                        tarkastella asetuksen (EU) 2019/516 täytäntöönpanoon liittyviä kysymyksiä;
                     
                  
                        c)
                     
                     
                        tarkastella vuosittain asetuksen (EU) 2019/516 2 artiklan 2 kohdan mukaisesti toimitettuja tietoja sekä kyseisen asetuksen 2 artiklan 3 kohdan mukaisesti toimitettua selvitystä, joka koskee BKTL:n ja sen osatekijöiden laskennassa käytettäviä lähteitä ja menetelmiä. BKTL-asiantuntijaryhmä antaa tämän vuotuisen tarkastelun perusteella lausunnon siitä, missä määrin jäsenvaltioiden BKTL-tiedot ovat luotettavuudeltaan, vertailukelpoisuudeltaan ja kattavuudeltaan asianmukaisia omien varojen tarkoituksia varten. Kyseisessä lausunnossa on nimettävä tarkastelun perustana käytetyt tärkeimmät asiakirjat;
                     
                  
                        d)
                     
                     
                        avustaa komissiota markkinahintaisen bruttokansantulon yhdenmukaistamista koskevien lainsäädäntöehdotusten ja toimintapoliittisten aloitteiden valmistelussa;
                     
                  
                        e)
                     
                     
                        avustaa komissiota asetuksen (EU) 2019/516 nojalla annettavien delegoitujen säädösten valmistelussa;
                     
                  
                        f)
                     
                     
                        avustaa komissiota asetuksen (EU) 2019/516 nojalla annettavien täytäntöönpanosäädösten valmistelutyön varhaisessa vaiheessa ennen niiden toimittamista Euroopan tilastojärjestelmää käsittelevälle komitealle Euroopan parlamentin ja neuvoston asetuksen (EU) N:o 182/2011 (4) mukaisesti;
                     
                  
                        g)
                     
                     
                        helpottaa kokemusten ja hyvien käytäntöjen vaihtoa markkinahintaisen bruttokansantulon yhdenmukaistamisen alalla;
                     
                  
                        h)
                     
                     
                        neuvoa komissiota BKTL-tietojen tarkistuskäytäntöihin liittyvissä kysymyksissä.
                     
                  
         
            3 artikla
            Kuuleminen
            Komissio voi kuulla BKTL-asiantuntijaryhmää mistä tahansa bruttokansantuloon liittyvästä kysymyksestä.
         
         
            4 artikla
            Jäsenyys
            
               1.   Jäseniä ovat Euroopan parlamentin ja neuvoston asetuksen (EY) N:o 223/2009 (5) 5 artiklan 1 kohdassa tarkoitetut jäsenvaltioiden kansalliset tilastoviranomaiset.
            
            
               2.   Jäsenvaltioiden kansallisten tilastoviranomaisten on nimettävä edustajansa ja varmistettava, että niiden edustajat tarjoavat korkeatasoista asiantuntemusta kansantalouden tilinpidon laadinnan alalla.
            
         
         
            5 artikla
            Puheenjohtaja
            BKTL-asiantuntijaryhmän puheenjohtajana toimii komission (Eurostat) edustaja.
         
         
            6 artikla
            Toiminta
            
               1.   BKTL-asiantuntijaryhmä toimii komission (Eurostat) pyynnöstä asiantuntijaryhmiä koskevia komission horisontaalisia sääntöjä (6), jäljempänä ’horisontaaliset säännöt’, noudattaen.
            
            
               2.   Ryhmän kokoukset pidetään pääsääntöisesti komission tiloissa.
            
            
               3.   Komissio (Eurostat) huolehtii sihteeripalveluista. Komission muiden osastojen virkamiehet, joita asia koskee, voivat osallistua ryhmän ja alaryhmien kokouksiin.
            
            
               4.   Ryhmä voi komission (Eurostat) suostumuksella ja jäsentensä yksinkertaisella enemmistöllä päättää, että asian käsittely on julkinen.
            
            
               5.   Esityslistan kustakin kohdasta käyty keskustelu ja BKTL-asiantuntijaryhmän antamat lausunnot on merkittävä pöytäkirjaan täsmällisesti ja kattavasti. Sihteeristö laatii pöytäkirjan puheenjohtajan alaisuudessa.
            
            
               6.   BKTL-asiantuntijaryhmä antaa lausuntonsa, suosituksensa ja raporttinsa mahdollisuuksien mukaan yhteisymmärryksessä.
            
            
               7.   Äänestyksissä äänestyksen tulos määräytyy jäsenten yksinkertaisella enemmistöllä. Vastaan äänestäneillä tai äänestämisestä pidättyneillä jäsenillä on oikeus siihen, että lausuntoon, suositukseen tai raporttiin liitetään yhteenveto heidän kantansa perusteluista.
            
         
         
            7 artikla
            Alaryhmät
            Komissio (Eurostat) voi perustaa alaryhmiä tarkastelemaan erityisiä kysymyksiä komission määrittelemän toimeksiannon perusteella. Alaryhmät noudattavat toiminnassaan horisontaalisia sääntöjä ja raportoivat BKTL-asiantuntijaryhmälle. Ne lakkautetaan heti kun ne ovat suorittaneet toimeksiantonsa.
         
         
            8 artikla
            Kutsutut asiantuntijat
            Komissio (Eurostat) voi kutsua asiantuntijoita, joilla on erityisasiantuntemusta jostakin esityslistalla olevasta asiasta, osallistumaan BKTL-asiantuntijaryhmän tai alaryhmien työskentelyyn tapauskohtaisesti.
         
         
            9 artikla
            Tarkkailijat
            
               1.   Muille järjestöille tai julkisyhteisöille kuin jäsenvaltioiden viranomaisille voidaan myöntää tarkkailijan asema suoralla kutsulla horisontaalisia sääntöjä noudattaen.
            
            
               2.   Tarkkailijan aseman saaneet järjestöt tai julkisyhteisöt nimeävät edustajansa.
            
            
               3.   Puheenjohtaja voi sallia tarkkailijoiden ja niiden edustajien osallistua BKTL-asiantuntijaryhmän keskusteluihin ja antaa asiantuntija-apua. Heillä ei kuitenkaan ole äänioikeutta eivätkä he osallistu BKTL-asiantuntijaryhmän antamien suositusten tai ohjeiden laatimiseen.
            
         
         
            10 artikla
            Työjärjestys
            BKTL-asiantuntijaryhmä vahvistaa työjärjestyksensä jäsentensä yksinkertaisella enemmistöllä komission (Eurostat) ehdotuksesta ja sen suostumuksella asiantuntijaryhmien työjärjestysmallia ja horisontaalisia sääntöjä noudattaen.
         
         
            11 artikla
            Salassapitovelvollisuus ja turvallisuusluokiteltujen tietojen käsittely
            
               1.   BKTL-asiantuntijaryhmän jäsenten ja näiden edustajien sekä kutsuttujen asiantuntijoiden ja tarkkailijoiden on noudatettava salassapitovelvollisuutta, jota perussopimusten ja niiden täytäntöönpanosääntöjen nojalla sovelletaan kaikkiin toimielinten jäseniin ja niiden henkilöstöön, sekä unionin turvallisuusluokiteltujen tietojen suojaamista koskevia komission sääntöjä, jotka on vahvistettu komission päätöksissä (EU, Euratom) 2015/443 (7) ja 2015/444 (8). Komissio voi toteuttaa kaikki asianmukaiset toimenpiteet, jos kyseiset tahot eivät noudata näitä velvoitteita.
            
            
               2.   BKTL-asiantuntijaryhmän jäsenten ja heidän edustajiensa sekä kutsuttujen asiantuntijoiden ja tarkkailijoiden on noudatettava tilastosalaisuutta, joka vahvistetaan asetuksessa (EY) N:o 223/2009 ja erityisesti sen 20 artiklassa (salassapidettävien tietojen suojaaminen).
            
         
         
            12 artikla
            Läpinäkyvyys
            
               1.   BKTL-asiantuntijaryhmä on rekisteröitävä komission asiantuntijaryhmien ja muiden vastaavanlaisten elinten rekisteriin, jäljempänä ’asiantuntijaryhmärekisteri’. Asiantuntijaryhmärekisterissä on julkaistava jäsenvaltioiden viranomaisten ja tarkkailijoiden nimet.
            
            
               2.   Kaikki asiaankuuluvat asiakirjat, kuten kokousten esityslistat, pöytäkirjat ja osallistujien kannanotot, on asetettava saataville kokousten jälkeen erityisellä verkkosivustolla, johon on linkki asiantuntijaryhmärekisteristä. Pääsy tällaiselle verkkosivustolle ei saa edellyttää käyttäjän rekisteröitymistä, eikä sitä saa rajoittaa millään muullakaan tavalla. Esityslista on julkaistava hyvissä ajoin ennen kokousta ja pöytäkirja pian kokouksen jälkeen. Julkaisemisesta voi poiketa vain silloin kun katsotaan, että asiakirjan sisältämien tietojen ilmaiseminen vaarantaisi yleisen tai yksityisen edun suojan Euroopan parlamentin ja neuvoston asetuksen (EY) N:o 1049/2001 (9) 4 artiklassa määritellyllä tavalla.
            
         
         
            13 artikla
            Kokouskulut
            
               1.   BKTL-asiantuntijaryhmän toimintaan osallistuvat henkilöt eivät saa palkkiota tehtäviensä hoitamisesta.
            
            
               2.   Komissio voi korvata BKTL-asiantuntijaryhmän ja alaryhmien toimintaan osallistuvien matka- ja oleskelukulut voimassa olevien komission säännösten mukaisesti ja vuosittaisessa määrärahojen kohdentamista koskevassa menettelyssä komission osastoille myönnettyjen käytettävissä olevien määrärahojen puitteissa.
            
         
         
            Tehty Brysselissä 17 päivänä toukokuuta 2019.
            
               
                  Komission puolesta
               
               Marianne THYSSEN
            
         
         
            (1)  Euroopan parlamentin ja neuvoston asetus (EU) 2019/516, annettu 19 päivänä maaliskuuta 2019, markkinahintaisen bruttokansantulon yhdenmukaistamisesta sekä neuvoston direktiivin 89/130/ETY, Euratom ja neuvoston asetuksen (EY, Euratom) N:o 1287/2003 kumoamisesta (BKTL-asetus) (EUVL L 91, 29.3.2019, s. 19).
         
            (2)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (3)  Euroopan parlamentin ja neuvoston asetus (EU) N:o 549/2013, annettu 21 päivänä toukokuuta 2013, Euroopan kansantalouden tilinpito- ja aluetilinpitojärjestelmästä Euroopan unionissa (EUVL L 174, 26.6.2013, s. 1).
         
            (4)  Euroopan parlamentin ja neuvoston asetus (EU) N:o 182/2011, annettu 16 päivänä helmikuuta 2011, yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä (EUVL L 55, 28.2.2011, s. 13).
         
            (5)  Euroopan parlamentin ja neuvoston asetus (EY) N:o 223/2009, annettu 11 päivänä maaliskuuta 2009, Euroopan tilastoista (EUVL L 87, 31.3.2009, s. 164).
         
            (6)  Komission päätös C(2016) 3301, annettu 30 päivänä toukokuuta 2016, komission asiantuntijaryhmien perustamista ja toimintaa koskevien horisontaalisten sääntöjen vahvistamisesta.
         
            (7)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).
         
            (8)  Komission päätös (EU, Euratom) 2015/444, annettu 13 päivänä maaliskuuta 2015, EU:n turvallisuusluokiteltujen tietojen suojaamista koskevista säännöistä (EUVL L 72, 17.3.2015, s. 53).
         
            (9)  Euroopan parlamentin ja neuvoston asetus (EY) N:o 1049/2001, annettu 30 päivänä toukokuuta 2001, Euroopan parlamentin, neuvoston ja komission asiakirjojen saamisesta yleisön tutustuttavaksi (EYVL L 145, 31.5.2001, s. 43). Poikkeusten tarkoituksena on suojella yleistä turvallisuutta, sotilasasioita, kansainvälisiä suhteita, finanssi-, raha- ja talouspolitiikkaa, yksityiselämän ja yksilön koskemattomuutta, kaupallisia etuja, tuomioistuinkäsittelyä ja oikeudellista neuvontaa, tarkastus-, tutkinta- ja tilintarkastustoimia ja toimielimen päätöksentekomenettelyä.